یوگا کے بین الاقوامی  دن  کے موقع پر  وزیر اعظم کے خطاب کا متن

نئی دلّی ،21 جون / نمسکار ! چھٹے بین الاقوامی یوگ دن کی آپ سبھی کو بہت بہت مبارکباد اور نیک خواہشات ۔ یوگا کا بین الاقوامی دن یکجہتی کا دن ہے ۔ یہ عالمی بھائی چارے کے پیغام کا دن ہے ۔ یہ انسانیت کی وحدت کا دن ہے ، جو ہمیں جوڑے ، ساتھ لائے ، وہی تو یوگ ہے ، جو دوریوں کو ختم کرے ، وہی تو یوگ ہے ۔ کورونا کے اِس بحران کے دوران دنیا بھر کے لوگوں کا ‘ مائی لائف – مائی یوگا ‘ ویڈیو بلاگنگ مقابلے میں حصہ لینا دکھاتا ہے کہ یوگ کے تئیں جوش و خروش کتنا بڑھ رہا ہے ، کتنا زیادہ ہے ۔ ساتھیو ، اس سال یوگا کے بین الاقوامی دن کا موضوع ” یوگا ایٹ ہوم اینڈ یوگا وِد فیملی ” رکھا گیا ہے ۔ آج ہم سب اجتماعی پروگراموں سے دور رہ کر گھر میں ہی اپنے خاندان کے ساتھ مل کر یوگ کر رہے ہیں ۔ بچے ہوں ، بڑے ہوں ، نو جوان ہوں ، خاندان کے بزرگ ہوں ، سبھی جب ایک ساتھ یوگ کے ذریعے جڑتے ہیں تو پورے گھر میں توانائی کا بہاؤ ہوتا ہے ۔اس لئے اِس مرتبہ کا یوگ دن ، اگر میں دوسرے الفاظ میں کہوں ، جذباتی یوگ کا دن بھی ہے ، ہمارے خاندان کے تعلق کو بھی بڑھانے کا دن ہے ۔ ساتھیو ، کورونا عالمی وباء کی وجہ سے آج دنیا یوگ کی ضرورت کو پہلے سے بھی زیادہ سنجیدگی سے محسوس کر رہی ہے ۔ اگر ہماری قوتِ مدافعت مضبوط ہو تو ہمیں اس بیماری کو ہرانے میں بہت مدد ملتی ہے ۔ قوت مدافعت کو بڑھانے کے لئے یوگ کے بہت سے طریقے ہیں ، بہت سے قسم کے آسن ہیں ۔ وہ آسن ایسے ہیں ، جو ہمارے جسم کی قوت کو بڑھاتے ہیں ، ہمارے میٹابولزم کو مستحکم کرتے ہیں ۔ لیکن کووڈ – 19 وائرس ، خاص طور پر ہمارے تنفس کے نظام یعنی ہمارے سانس لینے کے نظام پر حملہ کر تا ہے ۔ ہمارے سانس لینے کے نظام کو مضبوط کرنے میں ، جس سے سب سے زیادہ مدد ملتی ہے ، وہ ہے پرانایام یعنی سانس لینے کی ایکسرسائز ۔ عام طور پر انولوم وِلوم پرانایام ہی زیادہ مقبول ہے ۔ یہ بہت موثر بھی ہے لیکن پرانایام کی بہت سی قسمیں ہیں ۔ اس میں شیتلی ، کپال بھاتی ، بھرامری ، بھستریکا یہ سب بھی ہوتے ہیں، بہت ہیں ، بے شمار ہیں ۔ یوگ کی یہ سبھی قسمیں ، یہ تکنیک ہمارے سانس کے نظام اور مدافعتی نظام دونوں کو مضبوط کرنے میں بہت مدد کرتی ہیں ۔ اس لئے آپ سے میری خصوصی درخواست ہے کہ آپ پرانایام کو اپنی یومیہ ورزش میں ضرور شامل کیجئے ، اور انولوم وِلوم کے ساتھ ہی، جو پرانایام کی مختلف تکنیک ہیں ، انہیں بھی سیکھئے ۔ اس کو ثابت کیجئے ۔ یوگ کی اِن ورزشوں کا فائدہ بڑی تعداد میں آج پوری دنیا میں کووڈ – 19 کے مریض اٹھا بھی رہے ہیں ۔ یوگ کی طاقت سے انہیں اِس بیماری کو ہرانے میں مدد مل رہی ہے ۔ ساتھیو ، یوگ سے ہمیں خود اعتمادی اور ہمت بھی ملتی ہے ، جس سے ہم بحران کا مقابلہ کر سکیں ، جیت سکیں ۔ یوگ سے ہمیں ذہنی سکون ملتا ہے ، تحمل اور قوتِ برداشت بھی ملتی ہے ۔ سوامی وویکانند کہتے تھے ، ” ایک مثالی شخص وہ ہے ، جو انتہائی منفی دور میں بھی سرگرم رہتا ہے اور انتہائی تیز رفتاری میں بھی پوری طرح پرسکون محسوس کرتا ہے ” ۔ کسی بھی شخص کے لئے یہ ایک بہت بڑی صلاحیت ہوتی ہے ۔ جب بہت زیادہ منفی صورتِ حال ہو ، تب بھی سرگرم رہنا ، تھک کر ہار نہ ماننا ، متوازن رہنا ، یہ ساری چیزیں یوگ کے ذریعے ہماری زندگی میں مقام حاصل کرتی ہیں ۔ ہماری زندگی کو قوت دیتی ہیں ۔ اس لئے آپ نے بھی دیکھا ہوگا ، محسوس کیا ہو گا ، یوگ کرنے والا کبھی پریشانی میں صبر کا دامن نہیں چھوڑتا ہے ۔ یوگ کا مطلب ہی ہے ، ” سَم توّما یوگ اُچیتے ” یعنی منفی یا مثبت حالات ، کامیابی یا نا کامی ، سکھ دکھ ہر صورت میں یکساں رہنے ، اٹل رہنے کا نام ہی یوگ ہے ۔ دوستو ، یوگا ایک صحت مند کرۂ ارض کے لئے ہماری جستجو میں اضافہ کرتا ہے ۔ یہ اتحاد کی قوت کے طور پر ابھرا ہے اور انسانیت کے رشتوں کو مضبوط کرتا ہے ۔ یہ امتیاز نہیں کرتا ۔ یہ رنگ ، نسل ، صنف ، عقیدے اور ملکوں سے بالاتر ہے ۔ کوئی بھی یوگا اپنا سکتا ہے ۔آپ کو صرف کچھ خالی وقت اور خالی جگہ چاہیئے ۔ یوگا ہمیں نہ صرف جسمانی قوت دیتا ہے بلکہ ہمیں درپیش چیلنجوں سے اعتماد کے ساتھ مقابلہ کرنے کے لئے ذہنی توازن اور جذباتی استحکام بھی دیتا ہے ۔ دوستو ، اگر ہم اپنی صحت اور امید کے تانے بانے کو بہتر بنا سکیں تو وہ دن دور نہیں ، جب دنیا صحت مند اور مسرور انسانیت کی کامیابی کا مشاہدہ کرے گی ۔ یوگا یقیناً ہمیں ایسا کرنے میں مدد دے سکتا ہے ۔ ساتھیو ، جب ہم یوگ کے ذریعے مسائل کو حل کرنے کی بات کر رہے ہیں ، دنیا کی فلاح کی بات کر رہے ہیں ، تو میں یوگیشور کرشن کے کرم یوگ کا بھی آپ کو پھر سے تعارف کرانا چاہتاہوں ۔ گیتا میں بھگوان کرشن نے یوگ کی تعریف کرتے ہوئے کہا ہے کہ ” یوگ کرمسو کوشلم ” یعنی عمل کی کامیابی ہی یوگ ہے ۔ کام میں صلاحیت ہی یوگ ہے ۔ یہ منتر ہمیشہ ہمیں سکھاتا ہے کہ یوگ کے ذریعے زندگی میں زیادہ قابل بننے کی صلاحیت پیدا ہوتی ہے ۔ اگر ہم اپنا کام اصول کے ساتھ کرتے ہیں ، اپنی ذمہ داری نبھاتے ہیں تو یہ بھی ایک طرح کا یوگ ہے ۔ ساتھیو ، کرم یوگ کا ایک حصہ اور ہے ۔ ہمارے یہاں کہا گیا ہے کہ یُکت آہار وِہارسیہ ، یُکت چیشٹسیہ کرمسو یُکت سوپنا و بودھسیہ ، یوگو بھوِت دُکھاہہ یعنی صحیح کھانا پینا ، صحیح ڈھنگ سے کھیل کود ، سونے جاگنے کی صحیح عادتیں اور اپنے کام اور اپنی ڈیوٹی کو صحیح ڈھنگ سے کرنا ہی یوگ ہے ۔ اسی کرم یوگ سے ہمیں سبھی تکلیفوں اور مسائل کا حل ملتا ہے ۔ اتنا ہی نہیں ہمارے یہاں بے لوث کام کو ، کسی غرض کے بغیر سبھی کا احترام کرنے کے جذبے کو بھی کرم یوگ کہا گیا ہے ۔ کرم یوگ کا یہ جذبہ بھارت کی رَگ رَگ میں رچا بسا ہے ۔ جب بھی ضرورت پڑی ، بھارت کے اِس بے غرض جذبے کو پوری دنیا نے محسوس کیا ہے ۔ ساتھیو ، جب ہم یوگ سے چلتے ہیں ، کرم یوگ کے جذبے سے چلتے ہیں ، تو انفرادی طور پر ، سماج کے طور پر ، ملک کے طور پر ہماری قوت بھی کئی گنا بڑھ جاتی ہے ۔ آج ہمیں اِسی جذبے سے عہد کرنا ہے – ہمیں اپنی صحت کے لئے ، اپنوں کی صحت کے لئے ہر ممکن کوشش کریں گے ۔ ایک ذمہ دار شہری کے طور پر ہم پورا خاندان اور سماج کے طور پر متحد ہوکر آگے بڑھیں گے ۔ ہم کوشش کریں گے کہ یوگا ایٹ ہوم اینڈ یوگا وِد فیملی کو اپنی زندگی کا حصہ بنائیں ۔ اگر ہم یہ کریں گے ، تو ہم ضرورت کامیاب ہوں گے ۔ ہم ضرور جیت حاصل کریں گے ۔ اسی یقین کے ساتھ آپ سبھی کو پھر سے یوگ دن کی مبارکباد ۔ لوکا سَمستہ سُکھینو بھونتو اوم ! ۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔ ( م ن ۔ و ا ۔ ع ا ) (21-06-2020)